Anita Knakkergaard (DF), 2008-04-01:
Beslutningsforslaget er en genfremsættelse - tidligere hed det B 148, også fremsat af Socialdemokratiet - om at give kommunerne mulighed for at gennemføre en aktiv boligpolitik, der kan sikre boliger til grupper med lav- og mellemindkomster.
Socialdemokratiet vil med forslaget give kommunerne ret til at sælge kommunale grunde til under markedsprisen til opførelse af almene boliger.
Problemet er ifølge Socialdemokraterne bl.a., at kommunernes støtte til den almene boligforsyning ifølge lovgivningen skal ydes inden for boligstøttelovgivningen og dermed almenboliglovgivningens rammer.
Dansk Folkeparti mener, at der allerede i dag er mulighed for, at kommunerne kan føre en aktiv boligpolitik, hvis kommunerne selv er interesserede i det.
Og mange kommuner har også i samarbejde med boligselskaberne løbende udbygget med almene familieboliger, ældreboliger og ungdomsboliger, og det samme gælder for private boliger, bl.a. ved at sørge for et tilstrækkeligt udbud af byggegrunde.
Jeg vil dog medgive Socialdemokraterne, at det er svært omkring de store byer, især i hovedstadsområdet og Århus, at opføre nye almene boliger inden for statens maksimumsbeløb.
Boligsituationen i dag i modsætning til for 1 år siden har dog gjort det lettere at få håndværkere og byggematerialer m.v., hvilket selvfølgelig på sigt vil få indflydelse på byggepriserne, der forhåbentlig vil falde.
At hæve maksimumsbeløbet på byggeriet vil blot fordyre huslejen.
Endvidere mener forslagsstillerne, at mange kommuner som en konsekvens af boligpriserne ikke kan tiltrække og fastholde familier i mellemindkomstgruppen og derfor har svært ved at opretholde velfærden i byen, f.eks. for ansatte på sygehusene og i politiet.
Det fremgår af det, Socialdemokraterne har skrevet i beslutningsforslaget, at forslaget hovedsagelig drejer sig om Københavns Kommune, da der henvises til afgørelse truffet af Statsforvaltningen Hovedstaden den 10. januar 2007, og at baggrunden er Københavns Kommunes projekt »5x5«, der har til formål at sikre, at familier med årsindkomster på 400.000-600.000 kr. får mulighed for at bosætte sig i København.
Det er et mål for Københavns Kommune inden 2010 at igangsætte byggeri af 5.000 boliger på 85-100 m² til en månedlig husleje, der ikke overstiger 5.000 kr. Af afgørelsen truffet af Statsforvaltningen Hovedstaden fremgår endvidere, at Statsforvaltningen i sin vurdering har lagt vægt på, at en kommune efter de kommunale tilsynsmyndigheders praksis som udgangspunkt er afskåret fra at påtage sig opgaven i relation til boligforsyningen, medmindre der er lovhjemmel hertil.
Dansk Folkeparti kan derfor konstatere, at beslutningsforslaget stort set handler om at skaffe lovhjemmel til, at Københavns Kommune får ret til at sælge grunde til under markedsprisen.
I Dansk Folkeparti ønsker vi selvfølgelig også at skaffe billige boliger til befolkningen, men vi har intet imod, at det foregår inden for almenboliglovgivningens rammer, hvor kommunerne jo har ret til anvisning i mindst 25 pct. af boligerne i modsætning til i det private byggeri, hvor kommunerne ingen anvisningsret har.
Vi finder også, at støttemulighederne til det almene nybyggeri i årene 2007 til 2010, hvor staten betaler 75 pct. af ydelsesstøtten, i alt 6, 3 mia. kr., og hvor Landsbyggefonden yder 25 pct., i alt 1,6 mia. kr., til nye almene boliger, er udmærkede betingelser.
Derfor udnytter kommunen 14 pct. i støtte via grundkapitalen.
Endvidere ydes der i Danmark hjælp til huslejen via boligydelse til pensionisterne og boligsikring til folk med lavere indtægter.
Vi er i Dansk Folkeparti stort set tilfredse med lovgivningen, som den er, og ønsker ikke, at kommunen får mulighed for at sælge grunde til under markedsprisen, da det kan misbruges og medføre konkurrenceforvridninger.
Dog ønsker vi i Dansk Folkeparti, at der findes en permanent løsning, hvor huslejen kan nedsættes, eventuelt ved at forlænge lånets løbetid, hvilket burde gøre det muligt at nedsætte den procentvise betaling, beboerne betaler i husleje i dag.
Med hensyn til maksimumsbeløbet på byggeriet kan det blive nødvendigt at hæve det for at bygge almene boliger i hovedstadsområdet.
Vi afventer derfor en rapport fra det udvalg, der er nedsat vedrørende det almene boligbyggeri.
Vi er på den baggrund ikke positivt indstillet over for beslutningsforslaget.